Diari Oficial de la Generalitat Valenciana


Sumari del DOGV 7387, del 23-10-2014 (2014/9522)

RESOLUCIÓ de 13 d'octubre de 2014, de la presidenta del Consell d'Administració de l'entitat de dret públic Ferrocarrils de la Generalitat Valenciana, sobre delegació de l'exercici de competències.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7387

Data del DOGV
:   23-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9522


Data del document
:   13-10-2014

Organisme emissor
:   Ferrocarrils de la Generalitat Valenciana

Tipus de document
:   Resolució

RESOLUCIÓ de 13 d'octubre de 2014, de la presidenta del Consell d'Administració de l'entitat de dret públic Ferrocarrils de la Generalitat Valenciana, sobre delegació de l'exercici de competències. [2014/9522]  
El volum i la diversitat d'assumptes que han de ser resolts per la persona titular de la Conselleria d'Infraestructures, Territori i Medi Ambient, que és la que ostenta la presidència del Consell d'Administració de Ferrocarrils de la Generalitat Valenciana (d'ara en avant FGV), conforme a allò que s'ha preceptuat en l'article 5.2 de l'estatut de l'entitat, aprovat pel Decret 144/1986, de 24 de novembre, fa necessari delegar l'exercici de determinades competències que té atribuïdes en la seua condició de presidenta en esta entitat.  
En este sentit, cal tindre en compte que FGV es crea per mitjà de la Llei 4/1986, de la Generalitat Valenciana, de 10 de novembre (DOGV 465, 13.11.1986), i el seu article 5.1, segon paràgraf, establix quines són les facultats i funcionament del Consell d'Administració, del president i vicepresident, així com el nombre i qualitat dels consellers, que s'establiran en l'estatut que regule FGV.  
És el Decret 144/1986, de 24 de novembre, del Consell de la Generalitat Valenciana, el que aprova l'estatut de l'entitat FGV, en l'article sext del qual establix que el Consell d'Administració tindrà totes les facultats necessàries per a dirigir, administrar i gestionar tot el que constituïsca o es relacione amb el compliment de l'objecte de FGV, i establix una enumeració no exhaustiva en el punt 16 de la qual disposa que podrà delegar en el president, vicepresident o director gerent l'exercici d'aquelles de les seues atribucions que considere convenients.  
Per la seua banda, l'article sèptim assenyala quines són les facultats del president del Consell d'Administració de FGV, entre les quals destaca que este ostenta la representació del Consell d'Administració de FGV i porta la firma de l'entitat, facultat que pot delegar, en la forma i mesura que estime convenient, en el vicepresident, consellers i director gerent, i atorgar qualsevol classe de poders de representació, i que li corresponen totes aquelles facultats no reservades al Consell o que este hi delegue, les quals podrà subdelegar, llevat que expressament se li haja prohibit en la delegació.  
En virtut d'això, de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula tant la delegació de competències com l'avocació, i fent ús de les facultats que em conferixen els articles 5.2, 6 i 7 del Decret 144/1986, de 24 de novembre, del Consell, resolc:  
  
Primer  
Delegar en la persona que ocupe la vicepresidència del Consell d'Administració de l'entitat de dret públic Ferrocarrils de la Generalitat Valenciana l'exercici de les competències següents:  
1. Convocar, presidir i alçar les reunions del Consell d'Administració.  
2. Fixar l'orde del dia, dirigir les deliberacions i dirimir els empats amb el seu vot de qualitat.  
3. Ostentar la representació del Consell d'Administració i de FGV.  
  
4. Portar la firma de FGV.  
5. Vetlar pel compliment dels acords del Consell.  
6. L'exercici, amb l'autorització prèvia del Consell, de les accions i recursos que corresponguen a FGV en defensa dels seus drets.  
7. Comparéixer davant dels tribunals de justícia.  
8. Adoptar excepcionalment, en els casos d'urgent necessitat o d'impossible reunió del Consell per falta de quòrum, les decisions reservades a la competència d'aquella, i està obligat a donar compte al Consell, en la seua primera reunió, de les decisions adoptades.  
9. Les resolucions dels procediments de responsabilitat patrimonial que es tramiten en el si de l'entitat, conforme al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els recursos potestatius que s'interposen contra aquelles.  
10. Atorgar autoritzacions per a iniciar procediments de licitació i l'adjudicació d'esta, quan el pressupost de licitació siga superior a cent cinquanta mil euros (150.000 ?) i s'haja acreditat degudament l'existència de suficient dotació pressupostària.  
11. Conéixer i resoldre els recursos que es puguen formular contra les resolucions dictades per la gerència de l'entitat, en els distints àmbits d'actuació empresarial.  
12. L'exercici de totes les facultats que siguen reconegudes a la condició de president de l'entitat en les normatives vigents.  
  
Segon  
1. La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, les atribucions delegades en la present resolució podran ser avocades, en els termes i amb els requisits que establix l'article 14 d'esta norma.  
2. Sempre que es faça ús d'esta delegació de competències, haurà de fer-se constar en la resolució adoptada, de conformitat amb el que establix l'article 13.4 de l'esmentada Llei 30/1992.  
  
Tercer  
La present resolució produirà efectes des de l'endemà de la seua publicació en el Diari Oficial de la Comunitat Valenciana.  
  
València, 13 d'octubre de 2014.- La presidenta del Consell d'Administració: Isabel Bonig Trigueros.